Diari Oficial de la Generalitat Valenciana


Sumari del DOGV 3564, del 19-08-1999 (1999/6988)

RESOLUCIÓ de 25 de juny de 1999, de la Direcció General de Treball, per la qual es disposa el registre i la publicació del conveni col·lectiu de l'empresa Grupo G Servicios Generales, SL.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3564

Data del DOGV
:   19-08-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/6988


Data del document
:   25-06-1999

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * empresa privada
    * conveni col·lectiu

RESOLUCIÓ de 25 de juny de 1999, de la Direcció General de Treball, per la qual es disposa el registre i la publicació del conveni col·lectiu de l'empresa Grupo G Servicios Generales, SL. [1999/6988]
  
Vist el text articulat del conveni col·lectiu de l'empresa Grupo G Servicios Generales, SL, presentat davant d'esta Direcció General de Treball el dia 18 de maig de 1999, firmat en data 17 de maig de 1999, de part empresarial, pel representant de l'empresa, i d'una altra, per la dels treballadors; i de conformitat amb el que s'ha disposat en l'article 98, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, esta Direcció General de Treball, d'acord amb les competències que té transferides segons el Reial Decret 4.105/1982, de 29 de desembre, resuelve:
  
Primer
  
Ordenar-ne la inscripció en el Registre de Convenis Col·lectius de Treball d'esta Direcció General, amb notificació a la Comissió Negociadora, i el depòsit del text original del conveni.
  
Segon
  
Disposar-ne la publicació en el Diari Oficial de la Generalitat Valenciana.
  
València, 25 de juny de 1999.- El director general de Treball: Román Ceballos Sancho
  
Conveni col·lectiu de l'empresa
  
Grupo G Servicios Generales, SL
  
Capítol I
  
Àmbit d'aplicació
  
Article 1. Àmbit personal i funcional
  
El present conveni col·lectiu obliga la direcció i tots els treballadors que presten els seus servicis en l'empresa Grupo G Servicios Generales, SL, qualsevol que siga l'activitat que presten en l'empresa.
  
Article 2. Àmbit territorial
  
El present conveni col·lectiu se circumscriu a l'àmbit territorial a què en cada moment realitze la seua activitat mercantil l'empresa Grupo G Servicios Generales, SL.
  
Article 3. Vigència
  
L'entrada en vigor del present conveni col·lectiu serà l'1 de juny de 1999, amb independència de la data de la publicació en el diari oficial que s'estime pertinent, pactant-se una duració de quatre anys a partir de la dita data.
  
Qualsevol de les parts podrà sol·licitar a l'altra la revisió d'este conveni, avisant prèviament almenys amb un mes d'antelació respecte del venciment, i mencionant en la dita sol·licitud els articles objecte de nova negociació.
  
Mentre duren les negociacions d'un nou conveni, continuaran sent d'aplicació les condicions pactades en este conveni col·lectiu.
  
Si arribat el venciment pel transcurs dels quatre anys pactats cap de les parts n'haguera denunciat el contingut en els termes pactats, el mateix es prorrogarà automàticament de forma anual.
  
Capítol II
  
Compensació, absorció i garantia ad personam
  
Article 4
  
Les condicions pactades formen un tot orgànic i indivisible i seran compensables i absorbibles en la totalitat amb les que anteriorment regiren per millora establida per l'empresa o per norma legal existent.
  
Article 5. Garantia ad personam
  
Es respectaran, a títol individual o col·lectiu, les condicions econòmiques i d'una altra índole que foren més beneficioses que les establides en este conveni, considerades en el seu conjunt i en còmput anual.
  
Capítol III
  
Comissió Paritària
  
Article 6. Comissió Paritària
  
La direcció de l'empresa i la representació dels treballadors acorden la constitució d'una Comissió Paritària, la funció de la qual serà la interpretació d'este conveni i la resolució dels problemes que es puguen plantejar per buits normatius.
  
Esta comissió estarà integrada per un membre de la direcció de l'empresa i un membre de la representació dels treballadors. Qualsevol de les parts podrà servir-se en les reunions d'un assessor, amb veu però sense vot, i a càrrec de la part que assessore.
  
La comissió haurà de reunir-se a requeriment de qualsevol de les parts, després de la convocatòria a l'altra mitjançant carta certificada amb justificant de recepció, i amb una antelació mínima d'una setmana. El pronunciament de la Comissió sobre les qüestions que té assignades, quan hagen sigut adoptades per unanimitat, tindrà caràcter vinculant.
  
La comissió fixa com a seu de les reunions el domicili social de l'empresa o qualsevol de les seues delegacions.
  
Capítol IV
  
Organització i direcció del treball
  
Article 7. Principi inspirador
  
La facultat d'organització del treball correspon a la direcció de l'empresa. Esta facultat s'exercirà ajustant-se a les normes contingudes en este conveni i respectant les disposicions de caràcter general vigents en cada moment.
  
La direcció i el control de l'activitat laboral correspondrà a l'empresari, i es desenrotllarà de conformitat amb el que s'ha establit en l'article 20 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors (a partir d'ara, ET).
  
Capítol V
  
Prestació del treball
  
Article 8. Confidencialitat de la prestació laboral
  
Es fa especialment exigible als treballadors subjectes a este conveni que mantinguen amb especial rigor els secrets relatius a l'explotació i els negocis de Grupo G Servicios Generales, SL i de les empreses a les quals es presten els distints servicis contractats.
  
Article 9. Formació
  
La direcció de l'empresa, preocupada per la formació del personal que la integra, vetlarà perquè hi puga acudir a la realització dels cursos de formació que s'estimen convenients.
  
Article 10. Classificació del personal
  
La classificació del personal consignada en l'annex I d'este conveni és merament enunciativa, no limitadora, i no implica l'obligació de tindre cobertes totes les places i categories enumerades si les necessitats i el volum de l'empresa no ho requerix.
  
Les comeses assignades a cada categoria es determinen en l'article següent, no obstant això, qualsevol treballador estarà obligat a exercir tots els treballs i les operacions que els encomanen els seus superiors i sempre que no suposen menyscabament de la seua dignitat professional.
  
Article 11. Comeses assignades a les distintes categories professionals
  
a) Director general: és qui, amb títol adequat o àmplia preparació teoricopràctica, assumix la direcció i responsabilitat de l'empresa, i programa i controla el treball en totes les seues fases.
  
b) Director comercial: és qui, amb títol adequat o àmplia preparació teoricopràctica, assumix la direcció i responsabilitat de les funcions mercantils en el més ampli sentit i planifica, controla i programa la política comercial de l'empresa.
  
c) Director administratiu: és qui, amb títol adequat o àmplia preparació teoricopràctica, assumix la direcció i responsabilitat de les funcions administratives en el més ampli sentit, i planifica, controla i programa l'administració de l'empresa.
  
d) Director de personal: és qui, amb títol adequat o àmplia preparació teoricopràctica, assumix la direcció i responsabilitat de les funcions relacionades amb la gestió de personal en el més ampli sentit.
  
e) Cap de personal: serà el responsable del reclutament, la selecció i l'admissió del personal i de la planificació, la programació, el control i l'administració del personal de l'empresa.
  
f) Director provincial: és el treballador que actua com a màxim representant de l'empresa a la província, i assumix les funcions de direcció, representació i organització en l'àmbit de l'empresa.
  
g) Cap de primera: és el qui està encarregat i té la responsabilitat directa de l'oficina de l'empresa.
  
h) Oficial: és el qui, estant subordinat a un cap, realitza tasques administratives i comptables de caràcter secundari que requerixen coneixements generals de la tècnica administrativa.
  
i) Auxiliar: és l'empleat que dedica la seua activitat a tasques i operacions administratives elementals i, en general, a les purament mecàniques inherents al treball de l'oficina.
  
j) Cap de vendes: és el qui, sota el control i la instrucció de la Direcció Comercial, està encarregat i té la responsabilitat directa de la promoció comercial i captació de clients per a l'empresa.
  
k) Venedor: és l'empleat que realitza les funcions de prospecció del mercat i la promoció i venda dels servicis, realitzant els desplaçaments necessaris tant per a la captació del client, com per a l'atenció a estos, una vegada contractats.
  
l) Encarregat general: és l'empleat que té cura i és responsable de l'ordre i la disciplina, distribuïx i assigna el treball, i exercix el control general sobre tot el personal operatiu.
  
m) Recepcionista: és el treballador que es troba qualificat per a atendre al públic en un taulell de recepció, i realitza les tasques pròpies del lloc, com controlar les entrades i eixides, atendre les comunicacions, la recepció del correu, etc.
  
n) Monitor: és el treballador que amb l'específica formació exigible administrativament, guia l'aprenentatge, esportiu, cultural, etc.
  
o) Controlador de visites: és el treballador que té al seu càrrec l'orientació, la recepció i l'ordenació de persones i subministraments, controla documentalment les entrades i eixides, la relació de telefonades i la realització de visites.
  
p) Conserge o controlador: és el treballador que té com a tasca, entre altres, la cura, la neteja, el control de visites, el repartiment de correspondència i la tinença de les claus de l'establiment on desenrotlle la seua prestació laboral, bé es tracte d'edificis públics o privats.
  
q) Hostessa: és la treballadora encarregada de rebre els clients, proporcionar informació i ajuda als qui participen en reunions, congressos, fires, exposicions i actes socials en general.
  
r) Porter: és el treballador que realitza faenes de conservació, neteja, control de visites i subministraments de l'immoble a càrrec del qual es troba.
  
s) Ordenança: és el treballador encarregat de les tasques de lliurament i recepció de correspondència, documents i valises, efectua encàrrecs i tasques administratives d'índole elemental.
  
t) Netejador: és el treballador que s'encarrega de la neteja i el manteniment de les instal·lacions als centres contractats amb esta finalitat.
  
u) Magatzemista: és el treballador encarregat de realitzar les tasques pròpies d'un magatzem, portant així el control de les seues existències.
  
v) Peó: és el treballador encarregat de realitzar tasques per a l'execució de les quals es requerix únicament l'aportació d'esforç i atenció, sense qualificació exigida.
  
w) Aprenent: és el treballador major de setze anys i menor de vint-i-un al qual s'efectua un contracte de formació l'objecte del qual és l'adquisició de formació teòrica i pràctica necessària per a l'acompliment adequat d'un lloc de treball que requerisca un determinat nivell de qualificació.
  
Article 12. Ingrés i contractació
  
Les parts firmants d'este conveni declaren i fan constar la seua preocupació pels sectors de població laboral amb dificultats per a aconseguir ocupació, com són els jóvens o els majors de quaranta-cinc anys. En este sentit, les parts coincidixen en la necessitat de propiciar la contractació d'estos col·lectius.
  
Serà de lliure valoració per part de l'empresa l'elecció de les persones que seran contractades per a exercir-hi els seus servicis, sense perjudici que posteriorment s'acorden distints criteris d'elecció entre l'empresa i la representació dels treballadors.
  
La contractació del personal es realitzarà utilitzant les modalitats de contractació vigents en cada moment, que s'han de correspondre de forma efectiva amb la finalitat, legalment o convencionalment establida per a no incórrer en frau de llei.
  
Article 13. Període de prova
  
Podrà concertar-se per escrit un període de prova de conformitat amb allò que s'ha establit en l'article 14 del ET. El període de prova no podrà excedir de sis mesos per al personal titulat, ni de dos mesos per a la resta del personal.
  
S'acorda que les situacions d'incapacitat temporal, maternitat i adopció o acolliment, que afecten el treballador durant el període de prova, n'interrompran el còmput, i es reprendran quan el treballador es reincorpore al treball efectiu.
  
Article 14. Reconeixement mèdic
  
L'empresa facilitarà a tots els treballadors la possibilitat de realitzar un reconeixement mèdic anual.
  
En raó dels servicis que s'han de prestar, i de conformitat amb el que s'ha establit en la normativa en prevenció de riscs laborals, l'empresa posarà els mitjans necessaris perquè la prestació laboral del treballador es desenrotlle amb el màxim respecte i protecció a la seua salut i integritat.
  
Article 15. Lloc de treball
  
Ateses les especials circumstàncies en què es realitza la prestació dels servicis contractats per la mercantil Grupo G Servicios Generales, SL, la mobilitat del personal estarà determinada per les facultats d'organització de l'empresa, que procedirà a la distribució del personal entre els diversos llocs de treball de la manera més racional i adequada per als fins productius dins d'una mateixa localitat.
  
Article 16. Jornada de treball
  
S'establix una jornada de 166 hores de treball efectiu en còmput mensual. No obstant això, l'empresa i els representants dels treballadors podran acordar la distribució irregular de la jornada establida al llarg de l'any, augmentant-la durant els mesos de major productivitat i reduint-la en els de menys, sempre que resulte de conformitat amb la mitjana mensual assenyalada.
  
El nombre d'hores ordinàries de treball efectiu no podrà ser superior a dotze diàries, i es respectarà, en tot cas, el descans entre jornades.
  
Article 17. Vacances, descans setmanal, festes i permisos
  
Les vacances tindran una duració de trenta dies naturals per a tot el personal de l'empresa que hi porte un any.
  
L'empresa exposarà al mes d'octubre la planificació de vacances per a l'any següent, tot quedant-ne la confecció dins del poder d'organització de l'empresa, si bé esta haurà de procurar que es gaudisquen de forma rotativa entre tota la plantilla.
  
Respecte al descans setmanal, festes i permisos, caldrà ajustar-se al que s'ha disposat en l'article 37 del ET.
  
Article 18. Extinció del contracte de treball
  
Els contractes de treball s'extingiran per qualsevol de les causes previstes en la legislació laboral.
  
En el cas de cessament per voluntat del treballador, i quan es tracte de personal directiu, hauran d'anunciar la baixa a l'empresa amb un antelació mínima de dos mesos; per a la resta del personal, s'establix un preavís de quinze dies. L'incompliment d'este preavís comportarà la pèrdua dels salaris corresponents a les parts proporcionals dels dits períodes.
  
Capítol VI
  
Règim salarial
  
Article 19. Retribucions
  
Les retribucions del personal comprés en l'àmbit d'aplicació del present conveni estaran constituïdes pel salari global, que inclou tots els conceptes salarials i en tot moment corresponent a la jornada de treball, incloent-hi els treballs en horari nocturn.
  
La taula salarial aplicable durant els anys 1999 i següents als treballadors de l'empresa Grupo G Servicios Generales, SL es determina en l'annex I d'este conveni. Anualment s'incrementaran les taules salarials en el IPC previst pel Govern a escala nacional per al dit any.
  
El pagament del salari s'efectuarà per mesos vençuts i es farà efectiu abans del dia 15 de cada mes.
  
Article 20. Bestretes
  
El treballador tindrà dret a rebre bestretes a compte pel treball ja realitzat, sense que puga excedir del 60% de l'import del salari meritat, després de la justificació prèvia de la seua necessitat.
  
Article 21. Estructura salarial
  
L'estructura salarial que tindran les retribucions des de l'entrada en vigor de present conveni serà la següent :
  
a) Sou base.
  
b) Complements:
  
1. Personals:
  
Antiguitat.
  
2. De lloc de treball:
  
Plus de responsable d'equip.
  
3. Quantitat o qualitat de treball:
  
Hores extraordinàries.
  
4. De venciment superior al mes:
  
Gratificació de Nadal.
  
Gratificació d'estiu.
  
5. Indemnitzacions o bestretes:
  
Plus de distància i transport.
  
Plus de manteniment de vestuari.
  
Dietes.
  
Article 22. Sou base
  
S'entendrà per sou base la retribució corresponent en cada una de les categories professionals a una activitat normal durant la jornada de treball fixada en este conveni. El sou base s'entendrà sempre referit a una jornada laboral de 166 hores mensuals. Si per acord particular de l'empresa amb els seus operaris es treballara la jornada amb horari restringit, el sou base serà divisible per hores, i es pagarà el que corresponga.
  
Article 23. Complement personal: antiguitat
  
Es pacta expressament la supressió d'este complement per a tots aquells treballadors que a l'entrada en vigor d'este conveni no el perceberen.
  
Es tindrà dret a este complement en aquells supòsits en què el treballador ja el gaudira a l'entrada en vigor d'este conveni.
  
En tot cas, quan s'hi tinguera dret, el complement d'antiguitat tindrà un límit màxim del 25% sobre el salari base.
  
Article 24. Complement de lloc de treball: plus de responsable d'equip
  
Es pagarà al treballador que, a més de realitzar les tasques pròpies de la seua categoria, desenrotlla una tasca de coordinació distribuint el treball i indicant com realitzar-lo, confeccionant les incidències que es produïsquen i tenint la responsabilitat d'un equip de persones. El personal que exercisca funcions de responsable d'equip percebrà per este concepte un plus de 10.000 pessetes per mes, mentre tinga estes funcions assignades i les realitze, sense que per tant tinga lloc la meritació durant el mes de vacances.
  
Article 25. Complement de quantitat o qualitat: hores extraordinàries
  
Tindran la consideració d'hores extraordinàries totes les que excedisquen de la jornada anual establida, amb els màxims que estipule la legislació vigent.
  
L'import de l'hora extraordinària no merita cap tipus de plus per si mateixa, ja siga realitzada en dia laborable o festiu, i serà igual a l'establit en les taules salarials adjuntes per categoria, i el seu càlcul es realitzarà sobre la columna de salari base més antiguitat, si és el cas, sense tindre en compte la resta dels complements salarials o extrasalarials.
  
Les hores extraordinàries podran ser compensades amb períodes de descans, dins dels quatre mesos següents a la seua realització.
  
Article 26. Complement de venciment superior al mes
  
El personal de Grupo G Servicios Generales, SL tindrà dret a percebre únicament dues gratificacions extraordinàries que s'abonaran prorratejades mensualment, i seran sobre el salari base més l'antiguitat, si és el cas.
  
Article 27. Complements d'indemnització o bestretes
  
A) Plus de distància i transport : s'establix com a compensació a les despeses de desplaçament i mitjans de transport dins de la localitat, i també des del domicili als centres de treball i la tornada. La quantia d'este plus en còmput anual, i redistribuïda en onze pagues, s'establix en la columna corresponent en l'annex salarial.
  
El plus de distància i transport s'entendrà sempre referit la jornada mensual establida. Si per acord particular de l'empresa amb els seus operaris es treballara la jornada amb horari restringit, el plus de distància i transport serà divisible per hores, i es pagarà el que corresponga.
  
B) Plus de manteniment de vestuari: s'establix com a compensació de les despeses que obligatòriament aniran a càrrec del treballador, per la neteja i conservació del vestuari que compon l'uniforme, que es considerarà a estos efectes com a indemnització per desgast d'estris i ferramentes. La quantia en còmput anual, i redistribuïda en onze pagues, s'establix en la columna corresponent en l'annex salarial.
  
El plus de manteniment de vestuari s'entendrà sempre referit la jornada mensual establida. Si per acord particular de l'empresa amb els seus operaris es treballara la jornada amb horari restringit, el plus de manteniment de vestuari serà divisible per hores, i es pagarà el que corresponga.
  
C) Dietes: el treballador tindrà dret a percebre dietes en els següents supòsits:
  
a) Quan haja de desplaçar-se per necessitats d'organització fora de la localitat on habitualment presta els seus servicis.
  
b) Quan no puga tornar a menjar al seu domicili per encomanar-li l'empresa treballs distints als habituals, encara que siga dins de la seua localitat, tindrà dret a l'abonament de la dieta per menjada.
  
c) Si per circumstàncies especials les despeses originades pel desplaçament sobrepassen l'import de les dietes, l'excés haurà de ser abonat per l'empresa després de la justificació prèvia de les despeses realitzades.
  
d) Quan per l'índole de la seua funció el treballador haja de desplaçar-se contínuament del seu centre de treball, encara que fora dins de la mateixa localitat, i això li impedira de menjar al seu domicili, l'empresa, després de la justificació prèvia, li cobrirà les despeses d'estos desplaçaments per un mínim de 1.000 pessetes garantides.
  
L'import de les dietes acordades serà de:
  
a) 3.500 pessetes diàries quan el treballador no pernocte.
  
b) 8.000 pessetes diàries quan el treballador haja de pernoctar.
  
Article 28. Vacances
  
Les vacances anuals seran d'un import igual al salari base més antiguitat, si és el cas.
  
Article 29. Treball nocturn
  
El treball nocturn no merita plus per si mateix, en haver-se tingut en compte esta circumstància a l'hora d'establir el salari base.
  
Capítol VII
  
Faltes i sancions
  
Article 30. Faltes del personal
  
Els treballadors podran ser sancionats per la direcció de l'empresa, en virtut d'incompliments laborals, d'acord amb la graduació de faltes i sancions que s'establisquen en este conveni.
  
Article 31
  
Són faltes lleus:
  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.
  
2. Abandonar el lloc de treball sense causa justificada, o el servici breu temps, durant la jornada. Si es causara com a conseqüència de l'abandó perjudici de consideració a l'empresa, els companys de treball, els clients o personal d'este, o fora causa d'accident, la falta podrà revestir la consideració de greu o molt greu.
  
3. No notificar, amb caràcter previ, l'absència al treball, i no justificar dins de les 24 hores següents, llevat que es prove la impossibilitat d'haver-ho fet, la raó que la va motivar.
  
4. Els descuits i distraccions en la realització del treball o en l'atenció i conservació de les màquines, estris, ferramentes o instal·lacions pròpies dels clients. Quan l'incompliment anterior origine conseqüències de gravetat en la realització del servici, la falta podrà considerar-se greu o molt greu.
  
5. La inobservança de les ordres de servici, i també la desobediència dels superiors, tot això en matèria lleu.
  
6. Les faltes de respecte i consideració en matèria lleu als subordinats, companys, caps, personal i públic, i també la discussió amb estos dins de la jornada de treball i usar paraules malsonants i indecoroses amb estos.
  
7. La falta de neteja i d'higiene personal i dels uniformes, de manera ocasional.
  
8. No comunicar a l'empresa els canvis de residència i domicili, i la resta de circumstàncies que afecten la seua activitat laboral.
  
9. No atendre el públic amb la correcció i diligència degudes.
  
10. Excedir-se en les seues atribucions o entremetre's en els servicis peculiars d'un altre treballador, quan el cas no constituïsca falta greu.
  
Article 32
  
Faltes greus:
  
1. Cometre dues faltes lleus en el període d'un trimestre, excepte en la puntualitat, encara que siga de distinta naturalesa, sempre que haguera mitjançat sanció comunicada per escrit.
  
2. Més de quatre faltes de puntualitat en l'assistència al treball en el període d'un mes superiors als deu minuts, o fins a quatre faltes superiors a quinze minuts cada una d'elles.
  
3. La falta d'assistència al treball d'un dia en el període d'un mes, sense causa justificada. Serà molt greu si de resultes de l'absència es causara greu perjudici a l'empresa.
  
4. La desobediència greu als superiors en matèria de treball i la rèplica descortés als companys, als superiors o al públic. Si implicara transgressió manifesta de la disciplina o si se'n derivara perjudici notori per a l'empresa, els companys de treball o el públic, es considerarà molt greu.
  
5. La suplantació de la personalitat d'un company en fitxar o firmar, sancionant-se tant a qui fitxa com a aquell.
  
6. La voluntària disminució de l'activitat habitual i la negligència i desídia en el treball que afecta la bona marxa del servici.
  
7. La simulació de malaltia o accident.
  
8. La utilització de temps, uniformes, materials, estris o màquines en qüestions alienes al treball o en benefici propi.
  
9. Fer desaparéixer uniformes i segells, tant de l'empresa com de clients de l'empresa, i també causar accidents per dol, negligència o imprudència inexcusable.
  
10. Portar els registres, la documentació, els quaderns o qualsevol tipus d'anotacions que cal tindre, sense les formalitats degudes i cometent faltes que per la seua gravetat o transcendència meresquen especial correctiu. I si tinguera especial rellevància, tindran la consideració de molt greu.
  
Article 33
  
Faltes molt greus:
  
1. La reincidència en comissió de falta greu en el període de sis mesos, encara que siga de distinta naturalesa, sempre que haguera mitjançat sanció.
  
2. Més de dotze faltes no justificades de puntualitat comeses en el període de sis mesos o trenta en un any, encara que hagen sigut sancionades independentment.
  
3. Tres o més faltes injustificades de puntualitat comeses en el període d'un mes, més de sis en el període de quatre mesos o més de dotze en el període d'un any, sempre que hagen sigut sancionades independentment.
  
4. La falsedat, la deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'acompliment de les seues tasques o fora d'estes.
  
5. Fer desaparéixer, inutilitzar, causar desperfectes en màquines, instal·lacions, edificis, efectes, documents, etc., tant de l'empresa com de clients de l'empresa, i també causar accident per dol, negligència o imprudència inexcusable.
  
6. Realitzar treballs per compte seu o d'un altre, estant en situació d'incapacitat temporal, i també realitzar manipulacions o falsedats per a prolongar aquella situació.
  
7. La continuïtat i habitual falta de neteja i higiene de tal índole que produïsca queixes justificades de caps, companys de treball o tercers.
  
8. Acudir al lloc de treball en estat d'embriaguesa.
  
9. La violació del secret de correspondència o de documents de l'empresa o de les persones en els locals o instal·lacions de les quals es realitze la prestació dels servicis i no guardar la deguda discreció o el natural sigil dels assumptes i servicis en què, per la missió del seu contingut, hagen d'estar assabentats.
  
10. Els mals tractes de paraula o d'obra, o falta greu de respecte i consideració a la persona dels superiors, els companys, el personal al seu càrrec o els familiars d'estos, i també a les persones en els locals de les quals realitza la seua activitat i als empleats d'estes persones, si n'hi haguera.
  
11. La participació directa o indirecta en la comissió d'un delicte.
  
12. L'abandó del treball i la inhibició o passivitat en la prestació del treball.
  
13. La disminució voluntària i continuada del rendiment.
  
14. Originar disputes i baralles amb companys de treball o amb les persones o els empleats per als quals presten els seus servicis.
  
15. Cometre actes immorals al lloc de treball o als locals de l'empresa, o dedicar-se a ocupacions particulars que estiguen en oberta pugna amb el treball.
  
16. La competència il·lícita per dedicar-se dins o fora de la jornada laboral a desenrotllar per compte seu idèntica activitat que l'empresa o dedicar-se a ocupacions particulars que estiguen en oberta pugna amb el servici.
  
17. Lliurar-se a jocs i distraccions greus durant la jornada de treball.
  
18. Exigir o demanar pels seus servicis remuneració o premis de tercers, qualsevol que siga la forma o pretext que per a la donació s'utilitze.
  
19. La imprudència durant el treball, si implicara risc d'accident per a si o per a companys o personal i públic, o perill d'avaries per a les instal·lacions.
  
Article 34. Sancions
  
1. Per falta lleu:
  
a) Amonestació verbal.
  
b) Amonestació escrita.
  
2. Per falta greu:
  
a) Amonestació pública.
  
b) Suspensió de sou i faena d'un a quinze dies.
  
3. Per falta molt greu:
  
a) Suspensió de sou i faena de setze dies a dos mesos.